# Mandat og organisering av programansvarligforum ved Universitetet i Sørøst-Norge

*Vedtatt av visedekan for utdanning den 07.12.22, 22/22944-1, jf. Rektors beslutning om organisering, stillinger og funksjoner nær studentene (22/02451-8)*

## Formål

UH-sektoren er forpliktet gjennom universitetets- og høyskolelovens §1-6 og Kvalitetsforskriften §2-1 å legge til rette for løpende utvikling av utdanningskvalitet, utvikle systemer for å avdekke sviktende kvalitet og sikre tilfredsstillende dokumentasjon av kvalitetsarbeidet. Ved USN er det etablert et minimum av arenaer for diskusjon om kvalitet i utdanning. På institusjonsnivå diskuteres utdanningskvalitet i Styret, UFU, LMU, rektors ledergruppe og visedekanforum.

På fakultetsnivå er følgende arenaer etablert; programutvalg, programansvarligforum, dekanens ledergruppe og fakultetsstyret. Programansvarligforum er en ny arena ved USN fra høst 2022. Arenaen er etablert for å sikre erfaringsdeling, samarbeid og læring på tvers av programmene, og at de som har et faglig ansvar for utvikling av studieprogrammene er involvert i strategiske diskusjoner som gir grunnlag for beslutninger om utdanningskvalitet ved USN.

## Sammensetning, ledelse og sekretariat

Alle som har funksjon som programansvarlig ved et fakultet skal inviteres til å delta i programansvarligforum, og det er en institusjonell forventning om at deltagelse blir prioritert.

Det er visedekan for utdanning ved fakultetet som leder programansvarligforum, og visedekan kan utvide forumet og inkludere flere deltagere i tråd med fakultetets behov.

## 3. Agendapunkter

For struktur og kontinuitet foreslås det at agendaene for møtene tar utgangspunkt i fakultetenes strategi og handlingsplaner for utdanningsaktiviteten, og følger årshjulet for det løpende kvalitetsarbeidet.

* Studiestart/integrering til studietilværelsen
* Utvikling og revisjon av studie- og emneplaner
* Internasjonalt samarbeid og utvekslingsmuligheter
* Studiebarometer og andre studentundersøkelser
* Markedsføring av studiene og kommunikasjon med arbeidsliv og studenter
* Kvalitetssikring og rapportering

I tillegg er programansvarligforum et møtepunkt mellom visedekan for utdanning og de programansvarlige på eget fakultet og det er et naturlig samlingspunkt for tematiske faglige diskusjoner om hvordan studieprogrammene ved fakultetet skal støtte opp under USNs profil og bidra til å løfte kvaliteten på utdanningen både for studentene og arbeidslivet som skal motta våre kandidater.

Under følger eksempler på temaer som krever faglige forankring både på fakultet- og programnivå:

* De store globale spørsmålene og bærekraftperspektivet i utdanning og undervisning
* Arbeidslivsrelevans i utdanning og samarbeid med arbeidslivet/næringen/industrien
* Profesjonsfaglig digital kompetanse i undervisning og utdanningsprogram
* Fleksibilitet i organisering av undervisningen
* Vurdering
* Dannelsesperspektivet i høyere utdanning og opplæringsansvaret for akademisk skriving
* Studentaktiv læring
* Prosjektutlysninger for utdanningskvalitetsarbeid

## Møtegjennomføring og kommunikasjon

Visedekan for utdanning organiserer og beslutter agenda for samlingene. Forumet er en del av USNs løpende kvalitetsarbeid, og temaene for møtene skal kort refereres og arkiveres. Form og hyppighet på møtene avklares på det enkelte fakultet, men det forutsettes et minimum på 2 møter i semesteret for å sikre nødvendig forankring og involvering i strategiske diskusjoner. Seksjonssjef for studieadministrasjon på fakultetet deltar i møtene.

## 5. Ikrafttredelse

Programansvarligforum implementeres på alle fakultet i løpet av høsten 2022. Kvalitetsråd på fakultet utgår som arena i kvalitetssystemet ved USN. Programansvarligforum, samt Fakultetsstyret overtar funksjonen Kvalitetsrådene har hatt.